יוזף בצ'באז'

יוזף בצ'באז' (בצ'כית: Josef Bečvář; נולד ב-11 באוגוסט 1958) הוא גנרל צ'כי בדימוס, אשר שימש כראש המטה הכללי הצ'כי בין השנים 2015–2018.

ביוגרפיה
בצ'באז' נולד בפלזן ב-11 באוגוסט 1958. ב-1973 החל ללמוד בגימנסיה הצבאית במורבסקה טז'בובה, וב-1977 סיים את לימודיו והתגייס לצבא צ'כוסלובקיה. לאחר מכן למד בבית הספר הצבאי בווישקוב. הוא שרת כמפקד סוללת ארטילריה, וב-1986 החל ללמוד באקדמיה הבצאית בברנו. עם פירוק צ'כוסלובקיה ב-1993, הוא התגייס לצבא צ'כיה ומונה לסגן מפקד המשטרה הצבאית בפראג. בין 1994–1997 שימש כמנהל לשכת המשטרה הצבאית. לאחר מכן מונה למפקד המשטרה הצבאית וכיהן בתפקיד עד 2004, אז מונה לנספח הצבאי הצ'כי בצרפת. ב-2007 הוא חזר לצ'כיה ומונה למנהל מדור הפיתוח של משרד ההגנה. ב-2008 הוא הועבר לתפקיד סגן ראש המטה הכללי. ב-2011 הוא חזר לתפקיד הנספח הצבאי בצרפת וכיהן בתפקיד עד 2014. ב-1 במאי 2015 הוא מונה לראש המטה הכללי. הוא כיהן בתפקיד עד 1 במאי 2018.

בינואר 2019 הפך בצ'באז' לנשיא חברת הנשק "Glomex Military Supplies". בדצמבר של אותה שנה הוא הפך גם לנשיא "מועדון הג'וקי" (Jockey Clubu) - המועדון הנחשב ביותר בצ'כיה בתחום מרוצי הסוסים.

קישורים חיצוניים
 

 האתר הפרטי של יוזף בצ'באז'
 יוזף בצ'באז' באתר צבא צ'כיה

מפקדי צבאות סדירים בעת החדשה: אישים
אנשי צבא צ'כוסלובקים
גנרלים צ'כים
ילידי 1958